**Р Е Ш Е Н И Е № ВР-63-ПР/2023г.**

**за преценяване на необходимостта от извършване на оценка на въздействието върху околната среда**

На основание чл.93, ал.3 и ал.6 от *Закона за опазване на околната среда* (ЗООС), чл.7, ал.1 и чл.8, ал.1 от *Наредба за условията и реда за извършване на оценка на въздействието върху околната среда*(Наредбата за ОВОС), чл.31, ал.4 и ал.6 от *Закона за биологичното разнообразие* (ЗБР), чл.40, ал.4 от *Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони*(Наредбата за ОС) и представена писмена документация от възложителя по Приложение № 2 към чл.6 от *Наредбата за ОВОС* и по чл.10, ал.1 и 2 от *Наредбата за ОС* и становища от специализирани ведомства

**Р Е Ш И Х**

**да не се извършва** оценка на въздействие върху околната среда за инвестиционно предложение: „Фотоволтаична централа (ФЕЦ)“, в поземлен имот с идент. 24668.12.60, м. „Край Искъра“, в землището на с. Дърманци, общ. Мездра, обл. Враца, което **няма вероятност** да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**възложител**: "Инертстрой-Калето" АД, ул. „Андрей Ляпчев“ № 11, ет. 1, ап. 1, гр. София, ЕИК 106028833

**Кратко описание на инвестиционното предложение (ИП):**

Инвестиционното предложение предвижда изграждане на фотоволтаична централа с мощност 2640 kWp като произведената електроенергия е предназначена за продажба.

ИП ще се реализира в поземлен имот с идент. 24668.12.60, с площ: 86079 кв.м., трайно предназначение на територията: „урбанизирана“, с НТП: „за електроенергийното производство“, м. „Край Искъра“, в землището на с. Дърманци, общ. Мездра, обл. Враца.

Предвижда се разполагане на фотоволтаични панели над съществуващ открит деривационен канал на ВЕЦ „Калето“, както и на терена край канала. Предвижда се върху широката част на канала върху нова метална конструкция да бъдат монтирани 3200 бр. фотоволтаични панела., върху тясната част на канала – 240 бр., а на терена до деривационния канал – 480 бр.

Основната част от конструкцията се укрепва към съществуваща стоманобетонова конструкция на деривационния канал. За останалата част от стойките на панелите, фундаментите ще бъдат транспортирани готови.

Фотоволтаичните панели ще са с единична мощност 660 Wp. За преобразуване на генерираното постоянно електричество от соларните панели към такова с променлива честота ще се използват соларни стрингови инвертори. Ще се монтират 25 бр. трифазни стрингови инвертори всеки с мощност 110 kW.

За присъединяване на ФЕЦ към електроразпределителната мрежа на „ЕРМ Запад“ ЕАД се предвижда изграждане в имота на 1 бр. трансформаторен пост тип БКТП 2х1000 kVA, 0.4/20 kV. Присъединяването на трафопоста към ел. мрежата СрН се предвижда да бъде изпълнено към стоманорешетъчен стълб на минаващ на разстояние приблизително 170 м. от имота въздушен електропровод „Крета“ 20 kV, чрез подземна кабелна линия с дължина приблизително 170 м. Изкопът за полагане на кабелa ще бъде с размер 1,3/0,5 м.

Основните процеси са изкопни работи за монтажа на трафопоста и полагане на кабелните линии. Строителната конструкция на БКТП е негорима. Под трафокилията е предвиден маслоприемник, с обем оразмерен да поеме цялото количество масло при евентуална авария.

Изкопните дейности ще се извършват механизирано и ръчно. Не се предвиждат взривни работи.

Не са предвидени никакви дейности в частта на имота, която да попада в задбаражното езеро или каквато и да е територия публична държавна собственост или общинска собственост.

Генерираните при реализацията на ИП отпадъци ще се събират разделно и да се предават на лица притежаващи необходимите документи за дейности с отпадъци по чл. 35 от Закона за управление на отпадъците.

При реализацията на ИП няма да се формират отпадъчни води.

Не се предвижда изграждане на нова или промяна на съществуващата пътна инфраструктура - ще се използват съществуващи пътища.

Инвестиционното предложение попада в обхвата на т. 3, б. „а” – „промишлени инсталации за производство на електроенергия, пара и топла вода (невключени в приложение № 1)“ от Приложение № 2 на ЗООС. В тази връзка съгласно чл.93, ал.1, т.1 от ЗООС инвестиционното предложение **подлежи на процедура по преценяване на необходимостта от извършването на оценка на въздействието върху околната среда (ОВОС)**. В съответствие с чл.93, ал.3 от ЗООС компетентен орган за произнасяне с решение е директорът на РИОСВ - Враца.

Мястото на реализация на инвестиционното предложение **не засяга** защитени територии по смисъла на Закона за защитените територии (ЗЗТ) и **не попада** в обхвата на защитени зони /“Натура 2000“/ съгласно Закона за биологичното разнообразие (ЗБР).

Най-близо разположените защитени зони, на 5,600 км. са: BG0000166 "Врачански Балкан" за опазване на природните местообитания и на дивата флора и фауна, обявена със Заповед № РД-1031/17.12.2020 г. на министъра на околната среда и водите (обн. ДВ. бр. 19/05.03.2021 г.) и BG0002053 "Врачански Балкан" за опазване на дивите птици, обявена със Заповед № РД-801/04.11.2008 г. на МОСВ (обн. ДВ, бр. 105/2008 г.).

ИП попада под разпоредбите на чл.2, ал.1, т.1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС), поради което подлежи на процедура по **оценка за съвместимостта** му с предмета и целите на опазване на защитените зони, по реда на чл.31, ал.4 във връзка с ал.1 от ЗБР, която се провежда чрез процедурата по преценяване на необходимостта от извършване на ОВОС.

След прегледа на представената документация и на основание чл. 40, ал. 3 от горецитираната Наредба за ОС*,* въз основа на критериите по чл.16 от нея, е направена преценка за вероятната степен на отрицателно въздействие, според която инвестиционното предложение **няма вероятност** да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

Представени са становища от Басейнова дирекция дунавски район – Плевен (БДДР – Плевен), Регионална здравна инспекция – Враца (РЗИ – Враца), община Мездра и кметство с. Дърманци, които са включени в мотивите на настоящото Решение.

**М О Т И В И**

**І. Характеристики на инвестиционното предложение:** **размер, засегната площ, мащабност, обем, взаимовръзка и кумулиране с други съществуващи и/или одобрени инвестиционни предложения; ползване на природни ресурси, земните недра, почвите, водите и биологичното разнообразие; генериране на отпадъци, замърсяване и вредно въздействие; риск от големи аварии и/или бедствия; рискове за човешкото здраве:**

1. Предмет на ИП е изграждане на фотоволтаична централа с мощност 2640 kWp като произведената електроенергия е предназначена за продажба.
2. Инвестиционното предложение не предвижда и не е пряко свързано с водовземане и/или ползване на воден обект по смисъла на Закона за водите.
3. При реализацията на ИП няма да се формират отпадъчни води.
4. Генерираните при реализацията на ИП отпадъци ще се събират разделно и да се предават на лица притежаващи необходимите документи за дейности с отпадъци по чл. 35 от Закона за управление на отпадъците.
5. Не се предвижда изграждане на нова или промяна на съществуващата пътна инфраструктура.
6. Изграждането и експлоатацията не е свързана със съхранение и употреба на опасни химични вещества.
7. В резултат от реализацията на инвестиционното предложение не се очаква замърсяване, вредно въздействие и дискомфорт за околната среда.
8. Характерът на ИП не предполага възникване на риск от големи аварии и/или бедствия.
9. Съгласно становище на БДДР – Плевен с изх. № ПУ-01-677-(3)/02.10.2023г.:

- реализирането на ИП е допустимо спрямо целите за опазване на околната среда, заложени в ПУРБ 2016 – 2021 г., при спазване на мерките посочени в т. 1.1.5. от становището и при условие, че не се засяга повърхностен воден обект;

- ИП е допустимо спрямо ПУРН 2016 – 2021 г. Предвидените дейности не са в противоречие с предвидените мерки в Програмата от мерки за намаляване на риска от наводнения и неблагоприятните последици по отношение на човешкото здраве, стопанската дейност, околната среда и културното наследство към ПУРН 2016-2021г.;

- реализацията на ИП е допустима спрямо целите и мерките, определени в ПУРБ и ПУРН Дунавски район за периода 2016-2021 г., и не се очаква да окаже негативно въздействие върху водите и водните екосистеми, при спазване на мерките посочени в т. 1, законовите изисквания посочени в т. 2 от горецитираното становище и при условие, че не се засяга повърхностен воден обект.

1. Съгласно становище с изх. № 10-60-1/16.10.2023г. на РЗИ – Враца, реализацията на ИП няма да окаже отрицателно въздействие върху хората и тяхното здраве при изпълнение на посочените в становището изисквания.

**ІІ. Местоположението на инвестиционното предложение:** **съществуващо и одобрено земеползване, относителното изобилие, достъпност, качеството и възстановителна способност на природните богатства; абсорбционен капацитет на природната среда; крайбрежни зони и морска околна среда; планински и горски райони; защитени със закон територии; засегнати елементи от Националната екологична мрежа; територии, свързани с инвестиционното предложение, в които нормите за качество на околната среда са нарушени или се смята, че съществува такава вероятност; гъстонаселени райони; ландшафт и обекти с историческа културна или археологическа стойност; територии и/или зони и обекти със специфичен санитарен статут или подлежащи на здравна защита:**

1. Инвестиционното предложение ще се реализира в поземлен имот с идент. 24668.12.60, с площ: 86079 кв.м., трайно предназначение на територията: „урбанизирана“, с НТП: „за електроенергийното производство“, м. „Край Искъра“, в землището на с. Дърманци, общ. Мездра, обл. Враца.
2. Не са предвидени никакви дейности в частта на имота, която да попада в задбаражното езеро или каквато и да е територия публична държавна собственост или общинска собственост.
3. За реализацията на ИП не се предвижда използване на допълнителни площи за временни дейности.
4. Не се очаква нарушаване на качеството и регенеративната способност на природните ресурси в района, т.к. по време на експлоатация ще се използва само слънчева енергия, представляваща възобновяем ресурс, без да се използват други природни ресурси.
5. Съгласно становище на БДДР – Плевен с изх. № ПУ-01-677-(3)/02.10.2023г., мястото на реализация на ИП:

- не попада в определени санитарно-охранителни зони (СОЗ) по реда на *Наредба № 3/16.10.2000г. за условията и реда за проучване, проектиране, утвърждаване и експлоатация на СОЗ около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди*.

- не попада в буферна зона (1 000 м.) около водовземни съоръжения за питейно-битово водоснабдяване, без определена СОЗ, за които е необходимо спазване на ограничения в буферни зони, съгласно Приложение № 1 към Национален каталог от мерки към ПУРБ.

1. Мястото на реализация на инвестиционното предложение не попада в границите на защитени територии по смисъла на Закона за защитените територии (ЗЗТ) и в обхвата на защитени зони /“Натура 2000“/ съгласно Закона за биологичното разнообразие (ЗБР).
2. Инвестиционното предложение няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони, поради следните мотиви:
	1. Мястото на реализация на инвестиционното предложение не засяга територията на защитени зони, съответно не се засягат природни местообитания и местообитания на видове, вкл. птици, , предмет на опазване в най-близките защитени зони и няма вероятност от загуба на площи от тях. Предвид естеството на обекта, ФВЦ не се очаква да окаже отрицателни въздействия, които да изменят трайно и необратимо съседни територии от значение за естественото функциониране на местообитанията и видовете, вкл. птици, предмет на опазване в BG0000166 "Врачански Балкан" и BG0002053 "Врачански Балкан".
	2. Отчитайки временния и обратим характер на антропогенното въздействие, изграждането на обекта не се очаква да формира значително по степен безпокойство и няма да доведе до намаляване на числеността и плътността на популациите на видовете, предмет на опазване в защитените зони. По време на експлоатация няма да има наличие на безпокойство.
	3. Предвид местоположението, вида и обема на дейностите, които не са свързани с генериране на вредни емисии и отпадъци във въздуха, водите и/или почвите няма вероятност от възникване на негативни изменения на територии и ключови елементи на околната среда, определящи структурата, функциите и природозащитните цели на най-близките защитени зони, както и от нарушаване на функционални връзки между отделни зони от мрежата "Натура 2000" и възникване на бариерен ефект.
	4. При направената оценка на реализираните и одобрени за реализация инвестиционни предложения, планове, програми и проекти в границите на BG0000166 "Врачански Балкан" и BG0002053 "Врачански Балкан", се установи, че така заявеното ИП не предполага възникване на значителен отрицателен кумулативен ефект върху техните територии, при реализацията му в комбинация с други ИП, планове и програми.

**ІІІ. Типа и характеристиките на потенциалното въздействие върху околната среда:** **степен и пространствен обхват на въздействието, естество на въздействието, трансграничен характер на въздействието, интензивност и комплексност на въздействието, същност, големина, вероятност за въздействие, очаквано настъпване, продължителност, честота и обратимост на въздействието; комбиниране с въздействията на други съществуващи и/или одобрени инвестиционни предложения; възможност за ефективно намаляване на въздействията:**

1. Териториалният обхват на въздействие, в резултат от извършване на дейностите предвидени с инвестиционното предложение, е ограничен и локален в рамките на горепосочения имот.
2. Осъществяването на инвестиционното предложение няма да доведе до негативни въздействия върху компонентите на околната среда.
3. Инвестиционното предложение не е свързано с отделяне на емисии на вредни вещества в атмосферния въздух и шум в околната среда.
4. Предвид местоположението и характера на предвидената дейност, реализацията на инвестиционното предложение няма да доведе до трансгранични въздействия.

 **ІV. Обществения интерес към инвестиционното предложение:**

1. Съгласно изискванията на чл. 4, ал. 2 от Наредбата за ОВОС, инспекцията е обявила инвестиционното предложение на интернет страницата си и е уведомила писмено кметовете на община Мездра и кметство с. Дърманци.
2. Възложителя е изпълнил задължението си за самостоятелно оповестяване, като е декларирал, че е обявил инвестиционното предложение по подходящ начин.
3. Осигурен е обществен достъп до информацията по приложение № 2 по реда на чл.6, ал.9 от Наредбата за ОВОС, като е поставено съобщение, както следва:

- на интернет страницата и на информационното табло в сградата на РИОСВ – Враца;

- на интернет страницата и на информационното табло в сградата на община Мездра и на информационното табло в сградата на кметство с. Дърманци.

1. С писмо изх. № 32.00-164\_001/20.10.2023г. на община Мездра и писмо изх. №143/09.11.2023г. на кметство с. Дърманци, общината и кметството уведомяват, че в законоустановения срок не са постъпвали становища, възражения и/или мнения относно инвестиционното предложение.
2. Към момента на изготвяне на настоящето Решение в РИОСВ-Враца няма постъпили жалби, възражения и становища срещу реализацията на инвестиционното предложение.

**ПРИ СПАЗВАНЕ НА СЛЕДНОТО УСЛОВИЕ:**

1. Да се спазват мерките и условията поставени в становище на БДДР-Плевен с изх. № ПУ-01-677-(3)/02.10.2023 г. (копие от което Ви е предоставено с писмо с изх. № ОВОС-ЕО-272-(13)/04.10.2023г. на РИОСВ-Враца).

 *Настоящето решение се отнася само за конкретното заявено предложение и в посочения му капацитет*.

 *Настоящето решение не отменя задълженията на възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи, като основание за отпадане на отговорността съгласно действащата нормативна уредба по околната среда.*

 *На основание чл.93, ал.7 от ЗООС, при промяна на инвестиционното предложение, на възложителя или на някои от обстоятелствата, при които е било издадено настоящето решение, възложителят/новият възложител трябва да уведоми РИОСВ-Враца своевременно.*

*На основание чл.93, ал.8 от ЗООС, решението губи правно действие, ако в срок 5 години от датата на издаването му не е започнало осъществяването на инвестиционното предложение.*

*Неизпълнението на поставени условия в решението е нарушение на чл.166, т.2 от ЗООС, за което ще бъдат предприети съответните административнонаказателни мерки.*

*Решението може да бъде обжалвано по реда на Административнопроцесуалния кодекс чрез РИОСВ - Враца пред Министъра на околната среда и водите и/или пред съответния Административен съд по реда на чл.133 от АПК в 14 дневен срок от съобщаването му на заинтересованите лица.*

**Дата: 09.11.2023 г.**

